USR – Gestul primarului Cherecheş de a semna pentru campania „Fără Penali”, unul ipocrit / A făcut tot ce i-a stat în putinţă să oprească strângerea de semnături în Baia Mare

Filiala USR Maramureş consideră că gestul primarului din municipiul Baia Mare, Cătălin Cherecheş, de a semna pentru campania „Fără penali în funcţii publice” este doar unul de imagine.

„Nu putem aplauda gestul ipocrit al primarului din Baia Mare, Cătălin Cherecheş, judecat pentru corupţie, de a semna în campania #FaraPenali. În primul rând, domnul Cherecheş a făcut acest gest doar pentru imagine. A căutat doar publicitate, murdărind crezul celor peste 800.000 de români discreţi care au semnat până acum în această campanie. În afara mesajului de curăţire morală a clasei politice, campania mai transmite încă un mesaj. Cel al decenţei politicianului, lucru pe care domnul Cherecheş nu l-a înţeles şi nu-l va înţelege niciodată. Stau mărturie ieşirile sale publice. În al doilea rând, Cătălin Cherecheş a făcut tot ce i-a stat în putinţă să oprească strângerea de semnături în oraş”, se menţionează într-un comunicat de presă al USR transmis AGERPRES.

Reprezentanţii filialei susţin că primarul municipiului Baia Mare a folosit toate măsurile administrative posibile pentru blocarea campaniei.

„Prima şicană a fost respingerea autorizaţiei de amplasare a unui cort. Timp de două luni şi jumătate, primarul Cherecheş ne-a purtat, prin mijloace abuziv birocratice, după avize care nici măcar nu erau necesare, iar când au fost obţinute, a zis că a expirat cererea. Unul dintre voluntari a fost ridicat din mijlocul străzii, tot la ordinul primarului Cherecheş, de poliţişti şi dus cu duba, apoi amendat cu 500 lei pentru că îşi exercita un drept constituţional, acela de a strânge semnături în stradă”, arată USR Maramureş.

De asemenea, se precizează în comunicat, primarul municipiului Baia Mare a încercat să oprească desfăşurarea unei conferinţe de presă programată în faţa primăriei, pe un spaţiu public.

„Când am făcut conferinţa de presă în faţa primăriei că să prezentăm abuzurile pe care le face, a trimis jandarmii peste noi printr-un telefon pe care l-a dat personal şefului Jandarmeriei. Fapt confirmat printr-un răspuns dat de Ministrul de Interne, Carmen Dan, la interpelarea făcută de deputatul USR de Maramureş Vlad Duruş. În al treilea rând, ca să arătăm încă o dată ipocrizia şi perversitatea gestului, primarul şi-a anulat propria listă prin semnarea în josul paginii, loc destinat pentru semnătura împuternicitului din judeţul Maramureş. Cherecheş ştia foarte bine ce face!”, se precizează în comunicat.

Reprezentanţii USR Maramureş mai susţin că edilul a semnat lista „Fără penali în funcţii publice”, abia după ce la nivel de judeţ au fost strânse 25.000 de semnături.

„Acţiunea primarului Cherecheş arată ipocrizie şi prin faptul că a semnat abia după ce judeţul Maramureş a anunţat că a strâns 25.000 de semnături prin numeroase eforturi ale voluntarilor. Eforturi tocmai din cauza abuzurilor pe care primarul le-a făcut de-a lungul campaniei. Gestul edilului Cătălin Cherecheş arată moralitatea îndoielnică a unui personaj care nu trebuie să ocupe o funcţie publică”, se mai menţionează în comunicatul de presă.

Totodată, USR îi invită la sediul său pe consilierii locali care au semnat lista intenţionat invalidată de primarul Cherecheş pentru a o reface.

În replică la campania USR, primarul municipiului Baia Mare, Cătălin Cherecheş, a lansat, marţi, proiectul civic „Fără penali şi puturoşi în funcţii publice”, proiect susţinut de consilierii locali aflaţi în alianţa politică Coaliţia pentru Baia Mare.